**กระบวนการสร้างความปรองดองสมานฉันท์สำหรับองค์กรปกครองส่วนท้องถิ่น**

**ภายใต้โครงการสร้างความปรองดองสมานฉันท์ของคนในชาติ:**

**กรณีศึกษา เทศบาลตำบลท่าพระ อำเภอเมือง จังหวัดขอนแก่น**

**Reconciliation Process for Local Governments Under the Reconciliation Program for Thai People: A Case study of Thapra Sub-District Municipality, Muang District in KhonKaen Province**

บุษบา บัวพรม1

เพ็ญณีแนรอท2

**บทคัดย่อ**

การวิจัยครั้งนี้มีวัตถุประสงค์ เพื่อศึกษาลักษณะการขับเคลื่อน ปัญหาอุปสรรคและนำเสนอแนวทางในการขับเคลื่อนการดำเนินงานการสร้างความปรองดองสมานฉันท์ เก็บข้อมูลโดยใช้แบบสอบถามและแบบสัมภาษณ์ ผู้ให้ข้อมูลสำคัญ ได้แก่ เจ้าหน้าที่รัฐผู้เกี่ยวข้อง ผู้บริหารเทศบาล ครู อาจารย์ พระสงฆ์ และประชาชนทั่วไป ในเทศบาลตำบลท่าพระ 220 คน โดยการสุ่มตัวอย่างแบบเจาะจง วิเคราะห์ข้อมูลโดยค่าร้อยละ และการวิเคราะห์เชิงเนื้อหา อธิบายความเรียง

ผลการศึกษาพบว่า

1) ลักษณะการขับเคลื่อนความปรองดองสมานฉันท์ ประกอบด้วย (1) การสร้างความตระหนักรู้เพื่อให้เกิดความปรองดองสมานฉันท์ โดยสร้างกิจกรรมและลักษณะสิ่งแวดล้อมให้ผู้รู้หรือมีกิจกรรมสาธารณะอย่างต่อเนื่อง (2) การมีส่วนร่วมของสมาชิกในชุมชนโดยให้เห็นข้อดีข้อด้อยในการร่วมกันแก้ปัญหาชุมชน (3) พัฒนาให้ชุมชนสามารถพึ่งตนเองได้อย่างยั่งยืน และ (4) เกิดจิตสำนึกร่วมกันโดยมีความร่วมมือกันระหว่างสถาบันในชุมชน 2) ปัญหาอุปสรรค ได้แก่ ประชาชนขาดความรู้ด้านการปรองดอง ไม่เห็นความสำคัญของการมีส่วนร่วม มีปัญหาเศรษฐกิจพืชราคาตกต่ำ สถาบันทางสังคมไม่มีความร่วมมือกัน 3) แนวทางในการขับเคลื่อนความปรองดองสมานฉันท์ ให้ก้าวหน้า (1) ด้านบุคคล เปิดโอกาสให้ทุกคนในหมู่บ้าน/ชุมชน มีส่วนร่วมในทุกขั้นตอนในโครงการปรองดองสมานฉันท์และโครงการพัฒนาชุมชนต่าง ๆ ที่ชุมชนจัดขึ้น เพื่อสร้างการยอมรับและความสามัคคี (2) ด้านการดำเนินการ หน่วยงานที่เกี่ยวข้องควรมีแผนการจัดกิจกรรมหรือโครงการความปรองดองสมานฉันท์อย่างต่อเนื่อง (3) ด้านการประกอบอาชีพ ควรมีการยกระดับรายได้และพัฒนาคุณภาพชีวิตของประชาชน ให้ดีขึ้น เช่น การพัฒนาแหล่งน้ำเพื่อการเกษตร การพัฒนาโครงสร้างพื้นฐาน และ 4) ด้านเศรษฐกิจ ควรส่งเสริมและสนับสนุนให้คนในหมู่บ้าน/ชุมชนรู้จักลดต้นทุนการผลิตจากการใช้ปุ๋ยเคมี และควรส่งเสริมและสนับสนุนให้เกิดการรวมกลุ่ม เพื่อการประกอบและพัฒนาอาชีพที่ยั่งยืน

**คำสำคัญ:** ความปรองดองสมานฉันท์, กระบวนการขับเคลื่อน, องค์กรปกครองส่วนท้องถิ่น,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* นักศึกษาระดับบัณฑิตศึกษา สาขาวิชาการปกครองท้องถิ่น วิทยาลัยการปกครองท้องถิ่นมหาวิทยาลัยขอนแก่น

\*\*รองศาสตราจารย์ กลุ่มวิจัยการบริหารกิจการท้องถิ่น วิทยาลัยการปกครองท้องถิ่นมหาวิทยาลัยขอนแก่น

**Abstract**

The objectives of this research were to study the driving force of the reconciliation, the problems and obstacles, and to propose the guidelines for driving force process of the reconciliation. The study was performed by collecting information from 220 key informants whom were chosen by purposive sampling, including relevant government officers, administrators of ThaPhraSubdistrict Municipality, teachers, monks and general public in ThaPhraSubdistrict Municipality, using the questionnaire and interviewing forms.Percentage was used for data analysis. Content analysis was conducted and presented in descriptive form.

The results showed that

1) the driving force of the reconciliation consisted of (1) raising awareness for reconciliation with activities and environment for public to be aware and have ongoing activities (2) public participation to be aware of advantage and disadvantage on solving the community problems together (3) community development for sustainable self-reliance and (4) collective consciousness of community institutions. 2) the problems and obstacles included lack of public knowledge of reconciliation, lack of public participation, low crop prices *3)*guidelines for driving force to move the reconciliation forward were (1) People – Opportunities should be given to public to allow everybody to participate in the reconciliation and community development projects and to raise the acceptance and unity (2) Process – Relevant agencies should have plans for ongoing activities and reconciliation projects (3) Occupation – Career should be promoted to raise income and improve public quality of life, such as, development of water resources for agriculture and infrastructure development, and 4) Economics – Cost reduction from using less chemical fertilizers should be promoted and forming groups for sustainable career development should be encouraged to public.

**Keywords:** Reconciliation , Driving Force Process, Local Administrative Organization

**1. บทนำ**

การสร้างความปรองดองสมานฉันท์เป็นกระบวนการจัดการและแก้ปัญหาแบบสันติวิธีมีวิธีการที่สามารถดำเนินการได้หลากหลายรูปแบบ ขึ้นกับสถานการณ์ความขัดแย้ง เช่น การเสนอแนวทางไต่สวนสาธารณะเพื่อพิจารณาและนำไปสู่การสร้างข้อสรุปและการตัดสินใจร่วมกันของคนในสังคมการสร้างพื้นที่สำหรับการสานเสวนาระหว่างฝ่ายที่ขัดแย้งผ่านกระบวนการเจรจาไกล่เกลี่ยแบบมีคนกลาง การใช้กระบวนการยุติธรรมสมานฉันท์ ซึ่งเป็นกระบวนการเยียวยาปัญหาความขัดแย้ง โดยให้ความสนใจในการฟื้นฟูแก่เหยื่อและชุมชนที่ตกเป็นเหยื่อมากกว่าการให้คุณค่าเรื่องการลงโทษผู้ทำผิด (สำนักงานยุติธรรมจังหวัดเชียงใหม่, ม.ป.ป.)

สำหรับการดำเนินงานเพื่อสร้างความปรองดองสมานฉันท์ขององค์การบริหารส่วนจังหวัดขอนแก่น โดยได้รับความร่วมมือจากหน่วยงานที่เกี่ยวข้อง ได้แก่ ผู้บัญชาการมณฑลทหารบกที่ 23 (ค่ายศรีพัช รินทร์ และนายทหารในสังกัดที่เกี่ยวข้อง) ผู้บังคับการตำรวจภูธรจังหวัดขอนแก่น และเจ้าหน้าที่ตำรวจในสังกัดที่เกี่ยวข้อง ผู้กำกับการสถานีตำรวจภูธร และเจ้าหน้าที่ตำรวจในสังกัดที่เกี่ยวข้องทุกอำเภอ รองผู้อำนวยการกองอำนวยการรักษาความมั่นคงภายในจังหวัดขอนแก่น (กอ.รมน.จังหวัด ข.ก.) และคณะผู้บริหาร ข้าราชการพนักงานและสมาชิกสภาองค์การบริหารส่วนจังหวัดขอนแก่น เป้าหมาย คือ การฝึกอบรมและการจัดกิจกรรมสร้างความสามัคคี เพื่อสร้างทัศนคติและจิตสำนึกที่ดีงามต่อสถาบันสำคัญของชาติ กลุ่มเป้าหมายที่เข้าร่วมโครงการช่วงแรก คือ ผู้นำชุมชน สมาชิกสภาท้องถิ่น อาสาสมัครสาธารณสุข นักเรียน/นักศึกษา ประชาชนทั่วไป ข้าราชการ พนักงานในสังกัดองค์การบริหารส่วนจังหวัดขอนแก่น และส่วนราชการที่เกี่ยวข้องจำนวน 600 คน ผลการดำเนินงาน ปรากฏกลุ่มเป้าหมายที่เข้าร่วมโครงการได้รับการฝึกอบรม ครบทั้ง 600 คน ในบรรดากลุ่มเป้าหมายที่เข้าร่วมโครงการ ปรากฏว่า เทศบาลตำบลท่าพระ อำเภอเมือง จังหวัดขอนแก่น มีจำนวนผู้เข้าร่วมโครงการเสริมสร้างความปรองดอง และสมานฉันท์มากถึง 150 คน ส่วนตำบลอื่น ๆ ในจังหวัดขอนแก่น มีจำนวนผู้เข้าร่วมโครงการเพียงตำบลละ 50 คน (องค์การบริหารส่วนจังหวัดขอนแก่น, 2559)

การศึกษากระบวนการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ อำเภอเมือง จังหวัดขอนแก่น จึงเป็นประเด็นที่น่าศึกษาเนื่องจากกิจกรรมทางการเมืองที่มีการขับเคลื่อนในระดับท้องถิ่นอย่างมีระบบจะเป็นองค์ความรู้ และสะท้อนภาพกระบวนการขับเคลื่อนความปรองดองสมานฉันท์สู่เป้าหมายในสังคมของจังหวัดขอนแก่นที่หลากหลายมิติ อันจะเป็นประโยชน์ต่อองค์การบริหารส่วนจังหวัดขอนแก่น และหน่วยงานต่างๆ ที่เกี่ยวข้อง ในการพัฒนาระบบการบริหารจัดการขับเคลื่อนความปรองดองสมานฉันท์สำหรับประชาชนในจังหวัดขอนแก่นและสังคมไทย ที่มีประสิทธิภาพ ที่จะนำไปสู่การเสริมสร้างสังคมสันติสุขอย่างยั่งยืนต่อไป

**2. วัตถุประสงค์ของการวิจัย**

1. เพื่อศึกษาลักษณะการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระอำเภอเมือง จังหวัดขอนแก่น

2. เพื่อศึกษาปัญหาและอุปสรรค ในการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ อำเภอเมือง จังหวัดขอนแก่น

3. เพื่อวิเคราะห์และนำเสนอแนวทางในการขับเคลื่อนการดำเนินงานการสร้างความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ อำเภอเมือง จังหวัดขอนแก่น

**3. วิธีดำเนินการวิจัย**

**1. ประชากรและกลุ่มตัวอย่าง** ในการศึกษานี้ เป็นการวิจัยเชิงปริมาณและเชิงคุณภาพ โดยใช้แบบสอบถาม แบบสัมภาษณ์ และการสังเกต ดังนั้นการเลือกกลุ่มผู้ให้ข้อมูลสำคัญ ได้จากการเลือกแบบเจาะจง (Purposive Sampling) เฉพาะผู้ที่มีความรู้หรือประสบการณ์ในการดำเนินงานการสร้างความปรองดองสมานฉันท์ ในจังหวัดขอนแก่น จำนวน 220 คน โดยแบ่งเป็น 4 กลุ่ม ได้แก่ กลุ่มเจ้าหน้าที่รัฐผู้เกี่ยวข้อง ประกอบด้วย นายทหารมณฑลทหารบกที่ 23 (ค่ายศรีพัชรินทร์) เจ้าหน้าที่ตำรวจสถานีตำรวจภูธรจังหวัดขอนแก่น เจ้าหน้าที่ผู้เกี่ยวข้องในกองอำนวยการรักษาความมั่นคงภายในจังหวัดขอนแก่น (กอ.รมน.จังหวัด ข.ก.) และผู้บริหารเทศบาลตำบลท่าพระ จำนวน 20 คน กลุ่มครู อาจารย์ ในพื้นที่เทศบาลตำบลท่าพระ จำนวน 27 คน กลุ่ม พระสงฆ์ ในพื้นที่เทศบาลตำบลท่าพระ จำนวน 13 รูป และกลุ่มประชาชนทั่วไป ในพื้นที่เทศบาลตำบลท่าพระ จำนวน 160 คน

**2. เครื่องมือที่ใช้ในการเก็บรวมรวมข้อมูล** เครื่องมือที่ใช้ในการเก็บข้อมูลมี ดังนี้

**2.1 แบบสอบถาม** โดยแบ่งเป็น 3 ส่วน ดังนี้ ส่วนที่ 1 ข้อมูลส่วนบุคคลของผู้ตอบแบบสอบถาม ส่วนที่ 2 ข้อมูลลักษณะการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ อำเภอเมือง จังหวัดขอนแก่น 4 ขั้น ประกอบด้วย ขั้นที่ 1 สร้างความตระหนักเพื่อให้เกิดความปรองดอง ขั้นที่ 2 การมีส่วนร่วมของสมาชิกในหมู่บ้าน/ชุมชน ขั้นที่ 3 สามารถพึ่งตนเองได้อย่างยั่งยืน และขั้นที่ 4 เกิดสำนึกร่วม เป็นลักษณะคำถามปลายปิดและปลายเปิด ซึ่งเปิดโอกาสให้ผู้ตอบ ได้แสดงความคิดเห็นอย่างเสรี และ ส่วนที่ 3 ข้อมูลปัญหาอุปสรรคและข้อเสนอแนะแนวทางในการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ อำเภอเมือง จังหวัดขอนแก่น

**2.2 แบบสัมภาษณ์** โดยแบ่งเป็น 2 ส่วน ดังนี้ ส่วนที่ 1 ข้อมูลส่วนบุคคลของผู้ตอบแบบสอบถาม ส่วนที่ 2 แนวทางในการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระอำเภอเมือง จังหวัดขอนแก่น ประกอบด้วย สถาบันครอบครัว สถาบันศาสนา สถาบันการศึกษา สถาบันการปกครองชุมชน

**3. การวิเคราะห์ข้อมูล**

เมื่อเก็บข้อมูลเรียบร้อยแล้ว ผู้ศึกษาตรวจสอบความถูกต้องและความสมบูรณ์ของแบบสอบถามและแบบสัมภาษณ์ ในการวิเคราะห์ข้อมูลส่วนบุคคลของผู้ตอบแบบสอบถาม และข้อมูลลักษณะการขับเคลื่อนความปรองดองสมานฉันท์ วิเคราะห์ข้อมูลโดยการแจกแจงความถี่ และค่าร้อยละ ส่วนข้อมูลที่ได้จากการสัมภาษณ์ นำมาวิเคราะห์เชิงเนื้อหา จากนั้นนำข้อมูลมาจำแนกเป็นหมวดหมู่ตามวัตถุประสงค์ที่ตั้งไว้ และนำเสนอผลการศึกษาเป็นความเรียง

**4. ผลการวิจัย**

**1. ลักษณะทั่วไปของประชาชนที่อาศัยอยู่ในพื้นที่เทศบาลตำบลท่าพระ**พบว่า ประชาชนที่อาศัยอยู่ในพื้นที่เทศบาลตำบลท่าพระ ส่วนมากอาศัยอยู่ในชุมชนมาแล้วกว่า 51-60 ปี นับถือศาสนาพุทธ ส่วนมากมีสมาชิกในครอบครัว 4-5 คน จบการศึกษาในระดับมัธยมศึกษาตอนปลาย มีอาชีพเป็นเกษตรกร มีรายได้เฉลี่ยต่อเดือน ต่ำกว่า 10,000 บาท และส่วนมากเป็นสมาชิกกลุ่มต่าง ๆ ในพื้นที่ ได้แก่ กลุ่มเกษตรกรทำนาตำบลท่าพระ กลุ่มผู้เลี้ยงหมู กลุ่มผู้ปลูกพืชผัก ไม้ดอกไม้ประดับ กลุ่มแม่บ้านเกษตรกร กลุ่มผู้เลี้ยง โคเนื้อ โคนม กลุ่มออมทรัพย์สภาพสังคมโดยทั่วไปในเขตพื้นที่เทศบาลตำบลท่าพระ โดยมีศาสนาพุทธที่ยึดเหนี่ยวจิตใจ และยังคงมีวัฒนธรรมประเพณีท้องถิ่น ค่านิยมพิธีกรรม ความเชื่อจึงคล้ายกันทุกหมู่บ้านมีบุญประเพณีที่สำคัญตามวิถีของชาวอีสาน มีความเชื่อร่วมกันเป็นจุดเด่น ซึ่งความเชื่อร่วมกันของชุมชนเป็นความเชื่อตามแนวทางของศาสนา ที่สอนให้รักใคร่สามัคคีกัน อีกทั้งสมาชิกของชุมชนส่วนใหญ่เป็นคนพื้นที่ ที่สืบเชื้อสายมาจากบรรพบุรุษคู่เดียวกัน จึงส่งผลให้คนในชุมชนมีลักษณะนิสัยช่วยเหลือเกื้อกูลกัน พึ่งพาอาศัยกัน มีการไปมาหาสู่กันอยู่เสมอ ยึดมั่นขนบธรรมเนียมอย่างเคร่งครัด มีการร่วมมือที่ดีในการช่วยเหลือชุมชน มีการเอื้อเฟื้อเผื่อแผ่ ใจบุญ มีน้ำใจและที่สำคัญมีการให้อภัยกันมาโดยตลอด ในยามที่เกิดปัญหาขึ้นระหว่างสมาชิกในชุมชน ผู้นำก็จะใช้หลักของการประนีประนอมในการไกล่เกลี่ย คอยช่วยเหลือให้ได้รับความยุติธรรมทั้งสองฝ่าย

**2. ลักษณะการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ** พบว่าลักษณะการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ มี4 ขั้นตอน คือ การสร้างความตระหนักเพื่อให้เกิดความปรองดอง ทำให้คนในหมู่บ้าน/ชุมชนเกิดการมีส่วนร่วม ชุมชนสามารถพึ่งตนเองได้ และการเกิดสำนึกร่วม พบว่า ความปรองดองสมานฉันท์ จะเกิดขึ้นได้ เพราะมีแรงขับจากภายในชุมชน โดยใช้สถานศึกษา ศาสนาครอบครัว และชุมชน เข้ามาเป็นเครื่องมือในการขัดเกลาความคิด และความรู้สึก ของสมาชิกให้เกิดความต้องการที่จะปรองดองสมานฉันท์ คนในหมู่บ้าน/ชุมชนได้ให้ความสำคัญกับการมีส่วนร่วมในทุกขั้นตอนของการปรองดองสมานฉันท์ คนในหมู่บ้าน/ชุมชนความสำคัญกับการศึกษา โดยการจัดตั้งศูนย์เรียนรู้ชุมชน เพื่อให้สมาชิกได้ร่วมคิด ร่วมทำ ร่วมเรียนรู้ จนเกิดเป็นกลุ่มอาชีพ ซึ่งสามารถสร้างรายได้ให้กับคนในหมู่บ้าน/ชุมชน ซึ่งการพัฒนาดังกล่าว จะก่อเกิดจิตสำนึกร่วมของคนในหมู่บ้าน/ชุมชนให้มีเพิ่มมากขึ้น ดังนี้

**ขั้นที่ 1 การสร้างความตระหนักเพื่อให้เกิดความปรองดอง** โดยคนในชุมชนจะใช้กิจกรรมของชุมชนเข้ามาเป็นเครื่องมือในการขัดเกลาความคิด และความรู้สึกของสมาชิกให้เกิดความต้องการที่จะความปรองดองสมานฉันท์ ได้แก่ การเสริมสร้างโอกาสและสภาพแวดล้อมในหมู่บ้าน/ชุมชนที่เอื้อต่อความปรองดองสมานฉันท์ โดยให้ปราชญ์ แกนนำชุมชนและผู้รู้ เป็นแกนกลางถ่ายทอดความรู้ เพื่อความปรองดองสมานฉันท์ ควบคู่ไปกับการจัดทำกิจกรรมที่เป็นสาธารณะชุมชนอย่างต่อเนื่อง เพื่อกระตุ้นหรือสร้างแรงจูงใจให้เกิดสำนึกร่วมในการปรองดองสมานฉันท์

**ขั้นที่ 2 การทำให้สมาชิกในชุมชนมีส่วนร่วม** โดยชุมชนได้ให้ความสำคัญการรับถึงข้อดีและผลกระทบจากการปรองดองสมานฉันท์ ซึ่งวิธีการคือ การจัดเวทีแลกเปลี่ยนเรียนรู้ การส่งเสริมการรวมตัวเพื่อทำกิจกรรมสาธารณประโยชน์ของคนในชุมชน จะทำให้คนในหมู่บ้าน/ชุมชนมีโอกาสแสดงความคิดเห็นและเสนอความคิดเห็นในการแก้ไขปัญหาชุมชนด้วยตนเอง ต่อที่ประชุมหรือ หัวหน้ากลุ่มบ้าน หรือเสนอกับผู้นำท้องถิ่นโดยตรง

**ขั้นที่ 3 ขั้นพึ่งตนเอง** พบว่า ชุมชนสามารถอยู่ได้ โดยสามารถรักษาองค์ความรู้ วิถีชีวิต วัฒนธรรมที่ดีงามของชุมชนไว้ได้ท่ามกล่างความเปลี่ยนแปลงที่เกิดขึ้น สิ่งที่ชุมชนต้องการ คือ การอยู่ดีกินดี ครอบครัวอบอุ่น ไม่เป็นหนี้ โดยชุมชนจะให้ความสำคัญกับความรู้ มีกระบวนการเรียนรู้ของชุมชน มีการจัดตั้งศูนย์เรียนรู้ และกลุ่มอาชีพต่างๆ ขึ้นจากการรวมกลุ่มตามความสนใจ เพื่อให้สมาชิกได้ศึกษา และทำกิจกรรมร่วมกัน คือร่วมคิด ร่วมทำ ร่วมเรียนรู้ จนเกิดเป็นกลุ่มอาชีพเกิดขึ้น ทำให้สมาชิกมีรายได้พอสมควร

**ขั้นที่ 4 ขั้นจิตสำนึกร่วม** พบว่า วิธีการที่จะทำให้คนในหมู่บ้าน/ชุมชน คือ การปลูกฝัง ขัดเกลา ค่านิยม จิตสำนึกความสามัคคี การมาส่วนร่วม การช่วยเหลือเกื้อกูลกัน ประนีประนอมต่อกัน ตั้งแต่เด็กผ่านกระบวนการและกิจกรรมของสถาบัน และองค์การที่มีอยู่ในชุมชนเช่น สถานศึกษา ศาสนา และครอบครัว สถาบันเหล่านี้จะทำให้เกิดการพัฒนาและแก้ไขปัญหาของชุมชนได้อย่างมีประสิทธิภาพ ชุมชนเกิดความเข้มแข็ง สมาชิกมีความรู้ มีรายได้ จนกลายเป็นแหล่งเรียนรู้ ในเรื่องเศรษฐกิจพอเพียงที่สำคัญแห่งหนึ่ง ดังนี้ สถาบันการศึกษา ชุมชนและสถาบันครอบครัว ร่วมกันทำกิจกรรมสาธารณประโยชน์ การปลูกฝังค่านิยม จิตสำนึก การสืบสานจารีตประเพณี และร่วมกันจัดตั้งเครือข่ายอนุรักษ์และพัฒนาท้องถิ่น เพื่อความปรองดองสมานฉันท์ มีการใช้สื่อในชุมชนทุกรูปแบบ เช่น หอกระจายข่าว พระสงฆ์ ในการให้ความรู้/สร้างค่านิยมที่ดีแก่ชุมชน

โดยผลการวิจัยพบว่า สถาบันที่จะทำให้การขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ ก้าวหน้า มี 4 สถาบัน คือ สถาบันครอบครัว สถาบันศาสนา สถาบันการศึกษา และสถาบันการปกครองชุมชน โดยสถาบันดังกล่าวมีบทบาทที่สำคัญดังนี้ สถาบันครอบครัว ซึ่งเป็นจุดเริ่มต้นของกระบวนการขัดเกลาทางสังคม มีหน้าที่อบรมเลี้ยงดูและให้ความอบอุ่นแก่คนในครอบครัว ส่วนสถาบันศาสนา มีหน้าที่เป็นที่พึ่งทางจิตใจให้คนในสังคมและถ่ายทอดวัฒนธรรมอันดีงาม ขณะที่สถาบันการศึกษา ก็มีหน้าที่ในการสั่งสอนความรู้ และถ่ายทอดวิทยาการ รวมถึงศีลธรรมจรรยาต่าง ๆ ให้แก่สมาชิกในสังคม และสำหรับสถาบันการปกครองชุมชน ก็มีบทบาทหน้าที่สำคัญไม่แตกต่างกัน ในการแก้ไขปัญหาความขัดแย้งและไกล่เกลี่ย ไม่ให้ความขัดแย้งกลายเป็นข้อพิพาทเป็นคดีความ

**3. ปัญหาอุปสรรคในการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ**

**ขั้นที่ 1 สร้างความตระหนักเพื่อให้เกิดความปรองดอง** พบมีปัญหาและอุปสรรค 2 ด้าน คือ ด้านบุคคล และ ด้านการดำเนินการ โดยปัญหาในด้านบุคคล คือ ความรู้ความเข้าใจในเรื่องการปรองดอง การเห็นประโยชน์ส่วนตนมากกว่าส่วนร่วมของคนในชุมชนหรือหมู่บ้าน มีการยอมรับในความคิดเห็นต่างของผู้อื่นมีน้อย ขาดความสามัคคี แบ่งพรรคแบ่งพวก ขาดความเกรงอกเกรงใจซึ่งกันและกัน ไม่มีระเบียบวินัยและขาดความรับผิดชอบ ในส่วนของปัญหาด้านการดำเนินการ คือ ภายในชุมชนหรือหมู่บ้านยังไม่มีการจัดกิจกรรมเพื่อสร้างบรรยากาศความปรองดองสถาบันครอบครัว สถาบันศาสนา และสถาบันการศึกษาที่เกี่ยวข้องในชุมชน ยังไม่มีบทบาทสำคัญในการสร้างหรือส่งเสริมความตระหนักเพื่อให้เกิดความปรองดอง

**ขั้นที่ 2 การมีส่วนร่วมของสมาชิกในหมู่บ้าน/ชุมชน** พบมีปัญหาและอุปสรรค 2 ด้าน คือ ด้านบุคคล และด้านการดำเนินการ โดยปัญหาในด้านบุคคล คือ ความรู้ความเข้าใจ และความสนใจกับการมีส่วนร่วมในการดำเนินงานของกิจกรรมหรือโครงการต่าง ๆ ที่จัดขึ้น ในส่วนของปัญหาด้านการดำเนินการ คือ กิจกรรมหรือโครงการต่าง ๆ ที่จัดขึ้น ไม่สอดคล้องกับเวลาว่างของคนในชุมชนหรือหมู่บ้าน ทำให้คนในชุมชนหรือหมู่บ้านไม่มีเวลาที่จะเข้าร่วมในกิจกรรม เพราะต้องทำมาหาเลี้ยงชีพ

**ขั้นที่ 3 ชุมชนสามารถพึ่งตนเองได้อย่างยั่งยืน** พบมีปัญหาและอุปสรรค 3 ด้าน คือ ด้านการประกอบอาชีพ ด้านเศรษฐกิจและด้านการดำเนินการ โดยปัญหาในด้านการประกอบอาชีพ คือ น้ำเพื่อทำการเกษตรและไฟฟ้าการเกษตรไม่เพียงพอกับความต้องการ ดินที่ทำการเกษตรมาอย่างยาวนานเสื่อมสภาพเพราะใช้ปุ๋ยเคมีมาก การรวมกลุ่มเพื่อประกอบอาชีพและแปรรูปสินค้าเกษตรภายในชุมชนหรือหมู่บ้านยังมีน้อยและส่วนใหญ่ไม่ประสบความสำเร็จในการดำเนินการงาน ทำให้คนในชุมชนขาดความมั่นคงในชีวิต ส่วนปัญหาด้านเศรษฐกิจ คือ ราคาพืชผลทางการเกษตรตกต่ำ ประชาชนไม่มีกรรมสิทธิ์ในการถือครองที่ดิน และเป็นหนี้ และสำหรับปัญหาด้านการดำเนินการ คือ การขับเคลื่อนและพัฒนาวิถีชีวิตชุมชนพึ่งตนเอง การสร้างความรู้ความตระหนักสำนึกในคุณค่าของปรัชญาเศรษฐกิจพอเพียง ความสมานฉันท์ จากหน่วยงานหรือสถาบันที่มีส่วนเกี่ยวข้อง เช่น สถาบันการศึกษา เทศบาล และชุมชน ยังไม่เพียงพอ ทำให้ภูมิปัญญาในชุมชนส่วนใหญ่อยู่กับผู้สูงอายุไม่มีการถ่ายทอดไปยังลูกหลาน และลูกหลานของเกษตรกรไม่สนใจประกอบอาชีพการเกษตร

**ขั้นที่ 4 เกิดสำนึกร่วม** พบมีปัญหาและอุปสรรค 2 ด้าน คือ ด้านบุคคล และ ด้านการดำเนินการ โดยปัญหาในด้านบุคคล คือ จิตสำนึกการมีส่วนร่วมของคนในชุมชนมีน้อยลง บางคนไม่สนใจที่ทำกิจกรรมร่วมกับชุมชน ทำให้ความเอื้อเฟื้อเผื่อแผ่ การช่วยเหลือซึ่งกันและกันด้วยความจริงใจของคนในชุมชนลดน้อยลง ส่วนในด้านการดำเนินการ คือ กระบวนการทางสังคมเพื่อปลุกจิตสำนึกสาธารณะที่ดีให้คนในชุมชนหรือหมู่บ้าน โดยสถาบันหรือหน่วยงานที่เกี่ยวข้อง เช่น สถาบันการศึกษา เทศบาลและชุมชน ยังไม่มี

**4. แนวทางในการขับเคลื่อนการดำเนินงานการสร้างความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เทศบาลตำบลท่าพระ**

**ขั้นที่ 1 สร้างความตระหนักเพื่อให้เกิดความปรองดอง**มี 2 แนวทาง ได้แก่ 1) ด้านบุคคล โดยการสร้างให้เกิดการยอมรับในความคิดเห็นของซึ่งกันและกัน ด้วยการใช้หลักศาสนาเป็นเครื่องมือกล่อมเกลา และ 2) ด้านการดำเนินการ โดยการจัดกิจกรรมเพื่อสร้างบรรยากาศความปรองดองภายในชุมชนหรือหมู่บ้าน โดยใช้สถาบันครอบครัว สถาบันศาสนา และสถาบันการศึกษา เป็นตัวกลางเชื่อมโยงในการจัดกิจกรรม

**ขั้นที่ 2 การมีส่วนร่วมของสมาชิกในหมู่บ้าน/ชุมชน**มี 2 แนวทาง ได้แก่ 1) ด้านบุคคลโดยการสร้างการรับรู้ในการบริหารจัดการผลประโยชน์หมู่บ้าน/ชุมชน ที่โปร่งใส่และตรวจสอบได้ จะทำให้คนในชุมชน/หมู่บ้านมีความคลางแคลงใจน้อยลง ยินดีที่จะให้การสนับสนุนและพร้อมให้ความร่วมมือกับเรื่องที่เป็นประโยชน์ต่อส่วนรวมมากขึ้น และ 2) ด้านการดำเนินการ โดยการจัดกิจกรรมหรือโครงการต่าง ๆ ที่เป็นประโยชน์ต่อส่วนรวม ควรสอดคล้องกับเวลาว่างของคนในชุมชน/หมู่บ้าน เช่น วันหยุดวันเสาร์อาทิตย์ หรือช่วงหลังเวลาเลิกงาน เป็นต้น จะทำให้คนในชุมชนหรือหมู่บ้านเข้าร่วมในกิจกรรมหรือโครงการต่าง ๆ ที่จัดขึ้น เพิ่มมากขึ้น

**ขั้นที่ 3 ชุมชนสามารถพึ่งตนเองได้อย่างยั่งยืน**มี 3 แนวทาง ได้แก่ 1) ด้านการประกอบอาชีพ ควรมีการยกระดับรายได้และพัฒนาคุณภาพชีวิตของคนในชุมชน/หมู่บ้าน ให้ดีขึ้นเช่น จัดทำโครงการพัฒนาแหล่งน้ำเพื่อการเกษตร เพื่อเก็บน้ำไว้ใช้เพื่อการเกษตรกรรม โครงการขยายไฟฟ้าเพื่อการเกษตร และโครงการส่งเสริมกลุ่มเกษตรกรให้ผลิตปุ๋ยอินทรีย์ชีวภาพเพื่อการทำการเกษตรหรือเพื่อจำหน่าย เป็นต้น 2) ด้านเศรษฐกิจ ควรส่งเสริมและสนับสนุนให้คนในชุมชนหรือหมู่บ้านได้เรียนรู้เกี่ยวกับการทำการเกษตรแบบผสมผสานหรือไร่นาสวนผสม เพื่อสร้างระบบการเกษตรที่มีกิจกรรมการผลิตหลาย ๆ กิจกรรมเพื่อตอบสนองต่อการบริโภคหรือลดความเสี่ยงจากราคาผลิตผลที่มีความไม่แน่นอน ควรมีการขึ้นทะเบียนคนยากจนที่ไม่มีที่ดินทำกินและมีปัญหาหนี้สิน เพื่อให้คนกลุ่มนี้ได้รับการแก้ไขปัญหาความยากจนอย่างยั่งยืนต่อไปและ 3) ด้านการดำเนินการโดยหน่วยงานหรือสถาบันที่มีส่วนเกี่ยวข้อง เช่น สถาบันการศึกษา เทศบาล และชุมชน ควรร่วมมือกันขับเคลื่อนและพัฒนาวิถีชีวิตชุมชนพึ่งตนเอง มีการสร้างความรู้ความตระหนักสำนึกในคุณค่าของปรัชญาเศรษฐกิจพอเพียง ความสมานฉันท์ ให้เป็นรูปธรรมมากขึ้น มีการส่งเสริมและเปิดโอกาสให้ผู้สูงอายุหรือปราชญ์ชุมชนที่มีความรู้เกี่ยวกับภูมิปัญญาท้องถิ่นได้ถ่ายทอดความรู้ที่อยู่ให้แก่ลูกหลานอย่างจริงจัง ผู้นำชุมชนและหน่วยงานที่เกี่ยวข้องจะต้องมีการส่งเสริมการรวมกลุ่มของสมาชิกให้มีความเหนียวแน่น อย่างต่อเนื่อง และขยายวงกว้างมากขึ้น โดยใช้วิธีจัดตั้งกลุ่มตามความถนัด สนับสนุนให้เกิดกิจกรรมที่สร้างรายได้อย่างต่อเนื่อง

**ขั้นที่ 4 เกิดสำนึกร่วม** มี 2 แนวทาง ได้แก่ 1) ด้านบุคคล โดยการจัดกิจกรรมหรือเวทีแลกเปลี่ยน เรียนรู้โดยมีการใช้เทคโนโลยีสมัยใหม่ให้เป็นประโยชน์ เช่น การจัดให้มีชุมชนออนไลน์เพื่อเปิดโอกาสให้ประชาชนเข้าไปมีส่วนร่วมในการแก้ไขปัญหาอุปสรรคที่เกิดขึ้นในระหว่างดำเนินงานกิจกรรมต่าง ๆ ของชุมชนมากขึ้น ควรมีการกระตุ้นความสนใจและแสดงประโยชน์ที่เกิดขึ้นแก่ชุมชน (มากกว่าตัวเงิน) เช่น ความสามัคคี โดยมีสื่อกลางประสานให้ประชาชนในชุมชนเรียนรู้การทำงานร่วมกัน เปิดโอกาสให้ผู้เข้าร่วมได้รับผลสะท้อนจากกระทำของตนเองหรือจากการเข้าร่วมกิจกรรม2) ด้านการดำเนินการ โดยการจัดกิจกรรมส่งเสริมความมีจิตสาธารณะความรับผิดชอบต่อสังคมร่วมกัน เพื่อให้คนในชุมชนหรือหมู่บ้านได้เรียนรู้การทำงานร่วมกันเพื่อสังคม เช่น การจัดให้มีกิจกรรมของชุมชน เพื่อช่วยรักษาและเผยแพร่วัฒนธรรมประเพณีของชุมชนที่ปฏิบัติสืบทอดกันมาไว้ เช่น ประเพณีการทำบุญเมื่อถึงวันสำคัญทางศาสนา ประเพณีวันสงกรานต์ ประเพณีวันลอยกระทง ประเพณีเข้าพรรษา-ออกพรรษา รวมถึงกิจกรรมวันปีใหม่ เป็นต้น โดยสถาบันหรือหน่วยงานที่เกี่ยวข้อง เช่น สถาบันการศึกษา เทศบาล และชุมชน ให้การสนับสนุนกิจกรรมอย่างต่อเนื่อง

**5. อภิปรายผล**

**1. ลักษณะการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ**พบว่า ความปรองดองสมานฉันท์ จะเกิดขึ้นได้ จะต้องใช้ทรัพยากรในพื้นที่เป็นตัวตั้ง เพื่อเป็นแรงขับจากภายในชุมชน ที่เกิดจากการมีส่วนร่วมของประชาชนทุกภาคส่วน อันได้แก่ สถาบันครอบครัว สถาบันศาสนา สถาบันการศึกษา และสถาบันการปกครองชุมชน ที่ต้องการจะให้เกิดปรองดองสมานฉันท์ในชุมชน คนในหมู่บ้าน/ชุมชนให้ความสำคัญกับการศึกษา มีการร่วมกลุ่มกันเพื่อร่วมคิด ร่วมทำ ร่วมเรียนรู้ จนเกิดเป็นกลุ่มอาชีพ และสามารถสร้างรายได้ให้กับคนในหมู่บ้าน/ชุมชนได้อย่างมั่นคงซึ่งการพัฒนาดังกล่าว จะก่อเกิดจิตสำนึกร่วมในการพัฒนาชุมชนเพิ่มมากขึ้นสอดคล้องกับหลักการเสริมสร้างความปรองดองและความสมานฉันท์ของชุมชนของ ณัฐปภัสร์ วรธันย์ผาสุก (2556) ที่ว่า การนำพื้นที่มาเป็นตัวตั้งในการกำหนดขอบเขตการแก้ปัญหา เพื่อให้เกิดการบูรณาการของทุกฝ่ายจะสามารถลดปัญหาทั้งด้านความแตกต่าง ทางด้านภาษาและวัฒนธรรม ด้านความเสมอภาค ความเท่าเทียมลงไปได้

**2. ปัญหาอุปสรรคในการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระ** พบว่า มี 4 ด้าน คือ ด้านบุคคลด้านการดำเนินการด้านการประกอบอาชีพ และด้านเศรษฐกิจโดยปัญหาในด้านบุคคล คือ ปัญหาความขัดแย้งระหว่างบุคคล ปัญหาการเห็นแก่พวกพ้องและประโยชน์ส่วนตน และปัญหาความรู้ความเข้าใจเกี่ยวกับการปรองดองสมานฉันท์ ส่วนปัญหาด้านการดำเนินการ คือ ยังไม่กิจกรรมหรือโครงการความปรองดองสมานฉันท์ในชุมชนที่เป็นรูปธรรมชัดเจน การสนับสนุนจากหน่วยงานที่เกี่ยวข้องไม่เพียงพอ ขาดความต่อเนื่อง ปัญหาในด้านการประกอบอาชีพคือ น้ำและไฟฟ้าเพื่อทำการเกษตร ไม่เพียงพอกับความต้องการและชุมชนไม่มีการรวมกลุ่มที่ถาวรและปัญหาในด้านเศรษฐกิจคือ ราคาพืชผลทางการเกษตรตกต่ำ ประชาชนไม่มีกรรมสิทธิ์ในการถือครองที่ดิน และเป็นหนี้คนในหมู่บ้าน/ชุมชนขาดความมั่นคงในชีวิตซึ่งปัญหาเหล่านี้นับเป็นอุปสรรคต่อการขับเคลื่อนความปรองดองสมานฉันท์ในพื้นที่เขตเทศบาลตำบลท่าพระอย่างมาก สอดคล้องกับผลการศึกษาของอภิชาติ สุขแสง (2556) ที่พบว่า ปัญหาหลักของการขับเคลื่อนความเป็นหนึ่งเดียวกัน มี 2 ด้าน คือ ด้านบุคคลจะมีปัญหาเกี่ยวกับความขัดแย้งระหว่างบุคคล ปัญหาการเห็นแก่พวกพ้องและประโยชน์ส่วนตน และด้านการดำเนินการ จะมีปัญหาเกี่ยวกับการสนับสนุนจากหน่วยงานที่เกี่ยวข้องไม่เพียงพอ ขาดความต่อเนื่อง

**3. แนวทางในการขับเคลื่อนความปรองดองสมานฉันท์ภายใต้โครงการสร้างความปรองดองสมานฉันท์ของคนในชาติ ในพื้นที่เขตเทศบาลตำบลท่าพระให้ก้าวหน้า** คือ การสร้างการยอมรับในความคิดเห็นที่แตกต่างของกันและกัน ด้วยการเปิดโอกาสให้ประชาชนในหมู่บ้าน/ชุมชนทุกคนเข้ามามีส่วนร่วมในทุกขั้นตอนของโครงการพัฒนาชุมชน โดยเฉพาะขับเคลื่อนความปรองดองสมานฉันท์ เพื่อสร้างการรับรู้ในกระบวนการขับเคลื่อนความปรองดองสมานฉันท์แก่ประชาชนให้มากขึ้น หน่วยงานที่เกี่ยวข้องควรให้มีการจัดกิจกรรมหรือโครงการความปรองดองสมานฉันท์อย่างเป็นรูปธรรม ต่อเนื่องและควรเข้ามามีส่วนร่วมในการกิจกรรมหรือโครงการมากขึ้น เพื่อสร้างความสัมพันธ์อันดีระหว่างหน่วยงานภาครัฐและประชาชนควรมีการจัดทำโครงการพัฒนาแหล่งน้ำเพื่อการเกษตร เพื่อกักเก็บน้ำไว้ใช้เพื่อการเกษตรกรรม มีการขยายไฟฟ้าเพื่อการเกษตรเพิ่มมากขึ้น ควรมีการส่งเสริมและสนับสนุนการรวมกลุ่มของประชาชนในชุมชน เพื่อการประกอบและพัฒนาอาชีพให้มีความยั่งยืนและมั่นคง เช่น การทำการเกษตรอินทรีย์เพื่อลดต้นทุนการผลิตจากการใช้ปุ๋ยเคมีจะช่วยยกระดับรายได้และพัฒนาคุณภาพชีวิตของประชาชนให้ดีขึ้น สอดคล้องกับการศึกษาของอภิชาติ สุขแสง (2556) ที่พบว่า การเข้ามามีส่วนร่วมกับชุมชนของหน่วยงานที่เกี่ยวข้อง เพื่อสร้างความสัมพันธ์อันดีระหว่างหน่วยงานและชาวชุมชนจะช่วยให้การขับเคลื่อนความเป็นหนึ่งเดียวกันบรรลุเป้าหมายที่กำหนด

**6. ข้อเสนอแนะ**

**1. ข้อเสนอแนะเชิงนโยบาย**

1.1 องค์การบริหารส่วนจังหวัดขอนแก่น และหน่วยงานต่างๆ ที่เกี่ยวข้อง ควรมีนโยบายในการเข้าไปมีส่วนร่วมกับชุมชนในเขตเทศบาลตำบลท่าพระให้มากขึ้น เพื่อรับฟังปัญหาและความต้องการของชุมชน ต่อเนื่อง

1.2 องค์การบริหารส่วนจังหวัดขอนแก่น และหน่วยงานต่างๆ ที่เกี่ยวข้อง ควรมีนโยบายสร้างความรู้ความเข้าใจให้แก่ประชาชนและชุมชน ทราบถึงสภาพปัญหาความแตกแยกของประชาชนและชุมชนที่แท้จริง และควรมีนโยบายจัดกิจกรรมเพื่อสร้างบรรยากาศความปรองดอง ส่งเสริมความสามัคคีสมานฉันท์ในพื้นที่ ผ่านกลไกการมีส่วนร่วมของชุมชนทุกระดับทั้งสถานศึกษา ศาสนา ครอบครัว และชุมชน

1.3 องค์การบริหารส่วนจังหวัดขอนแก่น ควรมีแผนส่งเสริมพัฒนาอาชีพควบคู่ไปกับแผนการพัฒนาความร่วมมือด้านความปรองดองสมานฉันท์

**2. ข้อเสนอแนะเชิงปฏิบัติ**

2.1 องค์การบริหารส่วนจังหวัดขอนแก่น และหน่วยงานต่างๆ ที่เกี่ยวข้อง มีการฝึกอบรมแกนนำอาสาสมัครต้นแบบประชาธิปไตยหมู่บ้าน/ชุมชน แก่เด็กและเยาวชน เพื่อเป็นแกนนำในการส่งเสริมวิถีประชาธิปไตย เสริมสร้างความปรองดองสมานฉันท์ และสร้างความเข้าใจในสถานการณ์ปัจจุบัน เช่น การเข้าค่ายเพื่อให้เกิดความสามัคคี ช่วยเหลือกันและกัน

2.2 องค์การบริหารส่วนจังหวัดขอนแก่น และหน่วยงานต่าง ๆ ที่เกี่ยวข้อง จัดทำเวทีประชาคมสร้างความปรองดองระหว่างผู้นำชาวบ้านและหน่วยงานที่เกี่ยวข้องอย่างสม่ำเสมอ เพื่อรวบรวมข้อมูลและแก้ไขปัญหาความต้องการของประชาชน ให้สอดคล้องกับความต้องการ

**3. ข้อเสนอแนะในการวิจัยครั้งต่อไป**

3.1 ควรศึกษาความรู้ความเข้าใจของประชาชนในการขับเคลื่อนความปรองดองสมานฉันท์ และการมีส่วนร่วมของประชาชนในเขตเทศบาลตำบลท่าพระ อำเภอเมือง จังหวัดขอนแก่น เพื่อหาแนวทางแสริมสร้างความรู้ความเข้าใจการขับเคลื่อนความปรองดองสมานฉันท์และการมีส่วนร่วมแก่ประชาชนต่อไป

3.2 ควรทำการศึกษาเปรียบเทียบการขับเคลื่อนความปรองดองสมานฉันท์ของจังหวัดต่าง ๆ ในประเทศไทย จะเห็นขั้นตอนการขับเคลื่อนความปรองดองสมานฉันท์ ที่หลากหลายภายใต้บริบทชุมชนที่แตกต่างกัน เพื่อนำไปประยุกต์ใช้ในแต่ละพื้นที่ได้อย่างเหมะสม

**7. เอกสารอ้างอิง**

1. ณัฐปภัสร์วรธันย์ผาสุข. (2556). **การนำเสนอกระบวนการเสริมพลังชุมชนในการเสริมสร้างสันติสุขและความสมานฉันท์สำหรับองค์กรปกครองส่วนท้องถิ่น**. วิทยานิพนธ์ปริญญาครุศาสตรมหาบัณฑิต สาขาวิชาพัฒนาศึกษา จุฬาลงกรณ์มหาวิทยาลัย.

2. ศิวัช ศรีโภคางกุล. (2558). การให้อภัยกับความปรองดอง. **วารสารด้านการบริหารรัฐกิจและการเมือง, 4**(1), 1-29.

3. สำนักงานยุติธรรมจังหวัดเชียงใหม่. (ม.ป.ป.). **การจัดการความขัดแย้งโดยสันติวิธี**. ค้นเมื่อ 7 พฤศจิกายน 2559, จาก <http://chiangmai.moj.go.th/index.php?option>

4. อภิชาติ สุขแสง. (2556). **ขั้นตอนการขับเคลื่อนความเป็นหนึ่งเดียวกัน: กรณีศึกษาชุมชนธรณีคำแขวงโคกแฝด เขตหนองจอก กรุงเทพมหานคร**. ทยานิพนธ์ปริญญาศิลปศาสตรมหาบัณฑิต สาขาวิชาการบริหารการพัฒนาสังคม สถาบันบัณฑิตพัฒนบริหารศาสตร์.

5. **องค์การบริหารส่วนจังหวัดขอนแก่น. (2559). โครงการส่งเสริมการมีส่วนร่วมในการเสริมสร้างความปรองดองสมานฉันท์ในชุมชนองค์การบริหารส่วนจังหวัดขอนแก่นประจำปีงบประมาณ พ.ศ. 2559.** ขอนแก่น: องค์การบริหารส่วนจังหวัดขอนแก่น.